OpenLLM-France/wikimedia huggingface dataset:
# Miserere

| ◄ Fiat… | Miserere | Péden én téoéled  ► |
Voici mon front qui ne sait que rougir Pour l’escabeau de Vos pieds adorables, Voici mon front qui ne sait que rougir.
P. Verlaine (Sagesse)
Méh a glahar ! Péhet em ès... A me halon boutet em ès er méz En Doué a vadeleh e oé abarh. Chouket ’n é léh bréman, en diaol e hoarh...
O blaoahusan tra e hell dégouéh édan en héaol : Bout dalh é kraboneu en diaol !
Hou péet truhé dohein, o Doué madeléhus, Hervé tenérded Hou kalon douéel,
Ha hervé meurnîvérieu Hou trugaréieu peurdabel Golheit-mé, glañnet-mé a me féhed euhus.
Rak me féhed e zébr me spered heb arsaù.
Diskennet onn é sol me zruhegeh, ha m'hé anaù : Enep t’Oh-Hui péhet em ès dré fallanté, Ha mar donn kastiet, mat é.
Plégéin e ran me fen.....
Meit eùé, o men Doué sellet ha cheleùet : Kreiz er gousiadur éh onn ket konseùet, Péhed en Tad ketan zo arnomp oll èl ur grohen, Hag inéanù dén én ur zont ér bed ne vé guen !
Meit hani Hou Mam béniget, Hou Mam Mari...
Er ùirioné é garet : Streùet arnonn neuzé trezol Hou furnez kuhet,
Ha n’em bo mui aon ’rag fari.
Glubeit-mé én deur santél, ha glanneit e vinn akerh Golhet-mé, hag é tinn de vout guan èl en erh, Get Hou pardon reit d’ein el leùiné, men Doué !
Ha me eskern, krommet d’er véh, e saillo get er joé.
Distroeit Hou Trem ken glan azoh mem breinadur, Oll teil me fehédeu skarhet-éan ar un dro, Krouéet énonn ur galon glan hag Hou karo, Lakeit ém hreiz adneùéet ur spered yañn ha fur
Hag e viro dohein Péhein.
N’em guintet ket pell doh Hou splandér ! Hou kras santél, lesket hi get me feuranté,
Dakoret d’ein peah mut er gousians dibredér, Em halon hadet nerh, ma védinn larganté, —
Hag en dud fal neuzé, draillet get er Péhed, Ar Hous henteu arré m’ou diskoei de gerhet...
Men Doué, dioallet mé doh er marù speredel, Ha me zead Hou meulo, Barnour dous ha karet ; Degoret men géneu, o men Doué, dégoret, Hag é kañnint d’Hou-h-Anù meuladur peurdabel..
Doustér kevrinus er pardon, Doustér don Peuh er galon ! Peuh mut En dud Lammet ou sam ag ou diskoé !
Doustér er bok Hon stok Dinerh é divréh Doué.....
1912.
# Miraklou S. Anton e Padou

| ◄ Ar mabig Jezus ha S. Anton | Miraklou S. Anton e Padou | Delivrans Martin de Bouillon ► |
Epad m’edo e Padou, e teuaz da velet ar zant eun den iaouank, he hano Leonard, hag a anzavaz, en eur govez, beza roet dre vuanegez eun taol troad d’he vam. Evit ober dezhan kompren ar grevustet euz he faot, Anton a lavaraz : « An troad-ze a virit beza trouc’het. » An den iaouank pa erruaz er gear, a gemer eur benvek lemm, a zistag he droad dioc’h he c’har hag a guez heb anaoudegez d’an douar. He vam a zired ouz her c’hlevet o kueza, hag e kreiz he spount, e vel ervad petra zo kaoz a gement-se. Mont a ra dioc’h-tu da glask ar zant. Hema a deu da di an den iaouank hag a jôm mantret o velet he nerz kaloun. Kregi a ra enn troad trouc’het, hen lakât a ra ouz ar c’har, hag ho stagaz evelse an eil ouz egile. Roud an trouc’h hebken a jomaz anat, e testeni euz ar mirakl great gant sant Anton.
Eun den iaouank all, o veza deut da govez, ne c’helle lavaret ger gant he c’hlac’har hag he zaelou. Neuze ar zant a lavaraz dezhan skriva var eur felienn baper ar pec’hejou en doa great. An den iaouank a zentaz, hag epad m’edo ar c’honfessour ouz he lenn, ar geriou a uze dre ma lenne, hag ar felienn baper a deuaz adarre da veza guenn.
# Miz mae

| ◄ Karante war an tu-gin | Miz mae | Pardon Sant Servez ► |
* Ar gouanv kri ’zo tremenet,
* Ac’han da vla ’vo ken gwelet
* Ar rew gwen-kan, war an douar,
* O lintri ken brao gant al loar.
* Deut eo miz mae, miz a weler
* O tispakan bleunio te ner,
* Miz dudius, ma hadklewer
* Kan ha richan ’leiz ar girjer.
* Dindan lagad an heol lintrus,
* Pep tra hadkav, o tra zouezus !
* Bue, kened, liou ha c’houez-vat,
* E keit ma kan an evn dalc’hmad.
* Ya, kanan ’ra, a-hed an de,
* Ha fred gantan, e poagn ive ;
* En beg ar gwe, hag er c’hleuio
* Yan-gren ’darre ’glasko nezio.
* E-touez ar yeot, er prajeier,
* Bleun o sevel o fen seder,
* Du-man, du-hont, boudenno-spern
* Gant o c’houez-vat, ha bleun a-vern.
* Na kaer ive, er parkeier,
* Gwelet an ed, ’vel yeot tener,
* Gant an awel dalc’hmat hijet,
* Rodellet ha dirodellet !
* Diouz ar beure, eur c’hlizen wen
* Kouet eus an nenv, a stereden
* War ar yeot ha war an delio,
* ’Keit ’pign an heol ’kreiz an oablo.
* Ha ’kreiz an de e skuilh tomder
* Gant kement a nerz ma weler
* An trevado holl o kaerât
* Hag o kreski ’bep tol-lagad.
* An hencho-don, fall er gouan,
* ’Zo, tam-ha-tam, deut da zec’han ;
* Gant o sioulder e vo breman
* Disheol ’darre, epad an hanv.
* ’Hed an hencho e vo gwelet
* Denved bihan newe-c’hanet,
* Tost d’an tïe e vo klewet
* Sklok ar yar goz gant he evned.
* Hag eus tourio ar paroujo
* Mouez ar c’hleier breman ’grogo
* Da c’hervel tud d’ar pardonio,
* Klozet ’boe eun nebeut mizio.
* C’hoaz e sonont, bep abarde,
* Ewit bodan, e-pad miz mae,
* Ar gristenien ’dro da ôter
* Ar Werc’hez Vari, o Mam ger.
* Miz mae, miz an dudiusan,
* Eus an holl vizio ar c’haeran,
* ’Zo dibabet ’n askont da ze
* Ewit enori Mam Doue.
# Mirakl Arezzo

| ◄ Uzurer Florans | Mirakl Arezzo | S. Anton hanvet Arc’h an Testamant ► |
En eur zistrei euz an Alvernii da Florans, e chomaz eur pennad enn Arezzo. Eno ez oa eun den hag a ioa ken douget d’ar goler ma seblante e guirionez beza kollet he skiant pa’zea drouk ennhan. Hogen, eun devez he c’hreg o veza lavaret eur ger bennag da zisplijout dezhan, ez eaz kement a gounnar ennhan, m’en em lakeaz da lopa varnhi a daoliou daouarn hag a daoliou treid, ha, goude beza disvlevet ha diskroc’hennet he fenn, e taolaz anezhi er porz. He zervicherien, diredet ouz he c’hlevet o krial, a zavaz ar vaouez keaz anter varo hag he dougaz d’he guele. Evelato, p’oa tremenet he varrad, an aotrou-ze a deuaz ennhan he-unan, hag o tont da zonj dezhan euz a zantelez Anton, e tired, ker mezuz ha tra, d’en em strinka d’he dreid, en eur anzao he bec’hejou hag en eur bedi anezhan da gaout truez ouz he c’hreg maleuruz. Ar zant a ieaz da gaout ar vaouez-ze, en em lakeaz da bedi hag a vennigaz anezhi. Kerkent e velaz ar bleo a ioa bet difframet euz he fenn o tont adarre d’ho flass, hag e savaz euz he guele leun a nerz hag a iec’hed.
Goude ar mirakl-ze, sant Anton a gendalc’haz da ober he dro a Brovincial hag a ieaz, er bloaz 1230, d’ar Chabistr General da Asiz.
# Mirakl S. Anton e Ferraar

| ◄ Eccelino de Romano | Mirakl S. Anton e Ferraar | Uzurer Florans ► |
Erruet e Ferraar, Anton a velaz eun itroun ankenniet o tiredet d’he gaout. Dont a rea d’her pedi da lamet euz a galoun he fried ar goarissi en doa kemeret outhi heb digarez ebet. Ar goarissi-ze a oa ker bras, ma lavare n’oa ket dezhan he grouadur nevez-ganet, ha, gant ar froudenn-ze deut enn he spered, en doa sonj da lamet ho buez digant ar vam hagar c’hrouadur. Anton en devoue truez ouz ar vaouez keaz-ze, a roas dezhi nerz kaloun, hag he aliaz da lakaat he holl fizians e Doue, ne zilez morse an dud divlam. Nebeut amzer goude, ar zant a erruaz gant ar pried diskredik-ze, a ioa o kaozeal gant tud chentil-all : edo ive chomet a za da gaozeal gantho, pa deuaz da dremen ebiou ar vam ankenniet, ha var he lerc’h he c’hrouadur var breac’h eur vaouez. Ar Zant a reaz dezho chôm a za, en em lakeaz da ober chalantiz d’ar bugel bian, hag a c’houlennaz diganthan pehini euz an aotrounet-ze a ioa tad dezhan. An dud chentil a vusc’hoarze, o c’houzout ervad ne c’helle ket c’hoaz ar paour keaz bian-ze kaozeal. Mes hema, o sellet pikant ouz an aotrou diskredik, a lavaraz gant eur vouez sklear ha freaz : « Hema eo va zad. » Ar re a ioa eno a jomaz mantret, hag an tad a lezaz he voarissi disleal a gostez, hag en devoue adarre evit he c’hreg an istim a ioa dleet dezhi.
# Mirakl an Hosti Sakr

| ◄ S. Anton o prezeg d’ar pesket | Mirakl an Hosti Sakr | Ar mabig Jezus ha S. Anton ► |
Unan euz a dud difeiz Rimini, he hano Bonvillo, a ioa kaletoc’h eget ar re all. Burzud ar pesket n’en doa ket hen lakeat da jench kredenn ; enn esper zoken lakat Anton da goll ar brud vad en doa gounezet, e lavaraz dezhan evelhen : « Me gredo, emezhan d’ar zant, ema Jezus-Krist enn hosti konsakret, ma teu va loen, heb tamm abaoue tri devez, da lezel he gerc’h a gostez evit mont da zaoulina dirazhan. » Anton, spountet o klevet ar c’homzou heuzuz-ze, a roaz he assant evelato evit digeri he zaoulagad d’an den difeiz, ha d’an devez merket, e teuaz gant ar Zakramant santel, meulet ra vezo ! Bonvillo a deuaz ive gant he loen, hag a ginnigaz kerc’h dezhan. Neuze ar zant a c’halvaz al loen a vouez huel hag a ordrenaz dezhan adori he Grouer, kuzet enn hosti a zigasse dirazhan. Kerkent al loen a lez he gerc’h a gostez, a ia d’an daoulin, a stou he benn, hag a jomaz er stad-ze beteg ma z’eaz ar zant kuit gant ar Zakramant. Bonvillo a zigoraz he zaoulagad d’ar virionez, a reaz pinijenn hag a deuaz goude-ze da veza eur c’hristen mad. Sant Anton a reaz c’hoaz burzudou all evel hennez e Toulouz hag e Bourj. Nebeut amzer goude e kavaz eun ampoezoun hag a ioa great da rei dezhan : her c’hemeret a reaz heb kaout drouk ebet.
# War an dolmen

| ◄ Melkoni | War an dolmen | Na varvo ket ! ► |
* A boan war an dolmen, oa laret : « Peoc’h a zo ! »
* Ma welan etresomp, ar reuz o tont en dro.
* Ha perag ’em zrailla ? da betra ze a dal,
* Rag n’euz forz deomp pe hent, ma c’herruomp er pal,
* Breiz atao, Breiz bepred, pe Breiz da virviken,
* Ouz al labour ken sakr ma teuomp holl a benn !
* Pephini zo dleour d’ar Vro, d’ar ouenn, d’ar Gwad.
* Hag vit salvi anê, a boanio gant kalz stad.
* Iaouankiz, va breudeur leun a dan hag a flemm,
* Vit ma drec’ho hirio ar gwir Gan war ar c’hlemm.
* Dirag memes tantad na rit ket ho penn-fall
* Ma dostaïo an deiz a zeportomp gant mall…
* Gwelit, an eost zo âo war leur zorna Kerne !
* Ha pegwir a vervomp er memes karante,
* Ar re a ved an ed a dle kaouet doujans
* Vit ar re all an euz hen hadet da gommans.
* Va zud, koz ha iaouank, ma c’haï bara er forn
* Demp kalon ouz kalon, ha kerzomp dorn ouz dorn.
* Evit ma vo hor Bro, da viken braz ha reiz,
* Breiziz holl en hor sao, iouc’homp buhez da Vreiz !
# Venjans an Ankou

| ◄ Eil-maro Renan | Venjans an Ankou | Choumomp en Breiz ► |
VENJANZ AN ANKOU
* En kastel ar Bilo, an itron a oa klanv.
* — Kement-ma ’arruaz eun noz en-kreiz ar goanv. —
* Kerent ha mitijen a ye hag a deue,
* Skwizet ha penngollet gand eiz noz war vale.
* Ar c’houevr hag an arc’hant a lugern er c’hambchou,
* Strakal ’ra an dero ’bars ar chiminalou.
* Deus ar c’hao d’an douen, an ivoul hag ar c’hoar
* A lak er prenechou eur sklerijen dispar.
* An Ankou, an noz-ze, o redek dre ar vro,
* Gand e falc’h war e skoa en em gavaz war dro.
* — Hola ! ’me an Ankou, petra ’zo ’ta henoz ?
* Golo dre-holl !… C’hwistim ’vêt aze em gortoz ?
* An nor-dâl ’oa chomet moarvat digor a-walc’h
* ’Vit rei tremeneri d’ar falc’her ha d’e falc’h.
* Skloka ’re an eskern digik ha digroc’hen,
* Ha, war ar c’hoat, e dreid kaled ha diarc’hen.
* Mez setu ar Potr-Treut, dre ar vinz-veur pignet,
* Arru du-ze war-le, war ar plenchod koaret.
* — « Zuilhet ’vo ma eskern, eme ar Falc’her koz,
* Na luc’h ket kement-ma plenchod ar Baradoz !
* « Demp bepred ! An Itron he do an taol kenta :
* He buhe ’zo luziet, red eo he diluzia. »
* Astennet ’n he gwele, an Itron a glemme ;
* Diraki he c’herent, dastumet, a c’harme.
* Eun toullad mitijen, o c’hortoz an divez,
* War bennou o daoulin a bede ar Werc’hez.
* Ar peuc’h en ti !… Er meaz, awechou eur gaouen,
* Pe eur c’hi glac’haret ’loske eur youc’haden.
* Patatrak !… Petra ’zo ? Jezuz ! Maria ! Kredo !
* ’N kreiz ar gampr, war e rer eo kouezet an Anko.
* — Eur wech-all, te ’ouio penôz, war eul leur goar,
* An eskern zec’h a ruz well ’vit war an douar !
* Na gredet ket anoun, mar laran d’ac’h eur gaou :
* Memez trouz ’rez o kouei evel eur zac’hat kraou.
* Mez ken buan zavet evel ma oa kouezet,
* Gand ar foeltr, hen mezek, er-meaz ec’h eo redet.
* Hep dale, pa deuaz d’an dud o sperejou,
* Er pellder ’wigoure Karrigel-an-Ankou.
* Dre an hinchou bihan ha kleuz,
* Dre ar c’hoajou, dre ar parkou,
* ’Vel eur beulbeuz gant e benn beuz,
* Pa laran, hasta ’re ’n Ankou !
* Mond re, buhana ma halle,
* Dre ar mein hag an douar gwak…
* — « Kement-man, ’mean, war ma le !
* A gousto ker d’unan bennak. »
* Na dour, na lann, na mein, na drez,
* Na divaloue ar reder,
* Laket en fulor gand ar vez
* Mui ’vit gand ar boan en e rer.
* Pa na zo man war e eskern,
* Na zo man evit hen gloaza ;
* ’Vit e bikad, na drez, na spern,
* Na lamp ebed ’vit hen blonsa.
* E galon, yen evel ar skorn,
* ’Zo hep truez ouz ar glac’har ;
* N’eo ’med eur men, pe eun askorn :
* An Ankou n ’euz na kar na pâr.
* Mond a re dindan ar c’hoummoul
* A boueze war ar bed tenval,
* Pa ’n em gavaz eur c’hoz ti zoul
* A-dreuz dirag e aneval.
* Gwaz d’an hini ec’h eo merket
* E di gand an Darvoud henoz !
* Heman ’vo da genta skoet…
* — An orolaj ’zon hanter-noz.
* Al lutik ’bars ar fornigel,
* A divogod en eur strakal ;
* An oac’h ’zo war eur goz skabel
* En e zaouarn pleget e dâl.
* Skeudennou ’bars ar c’houignou du…
* Maro ar c’hef war an oaled…
* Er chiminal moueziou kerzu…
* Daou gorf dister war eur c’holc’hed…
* Ar wreg hag ar bugelik klanv…
* — Alaz ! skrignet ’n euz an dorzel :
* Ar paour kez oac’h a zo intanv
* Hag an tad a zo hep bugel.
# Visit ha corrigemant er-ré e vanq

| ◄ Ag er Supérioret hac Officerion | Visit ha corrigemant er-ré e vanq | Ne fal quet en dout proçæzieu ► |
1.° ER verdér e chom é kær hum assamblou én ur houvant pé Ilis benac, ma n’ou dès ul léh acomod eit en assamblé a ou hongrégation.
2.° Int e choéjou eit Directour ur Belêg ag en Urh aprouvet, e reï penigenneu pourfitabl d’er-ré en dou groeit ur faut considerabl benac ; hanni aral n’ellou gobér en office-zé a Zirectour.
3.° Hac èl mé ma sant Françæs en dès groeit en Urh a benigen, ni e gonseil d’er verdér de guemér eit Directour ur Belég a Urh sant Françæs.
4.° Ne fal quet demb neoah ma reï hanni er garg a Zirectour nac a Visitour, ma n’en dé Belêg.
5.° Groeit e vou en assamblè-zé ur uéh ér blai hemp quin, nameit a ean e vehai un nécessité benac d’er gobèr liessoh.
6.° Er-ré dyaboeissant hac ahurtet én droug, e vou avertisset dré dair gùéh de hum gorrigein, ha ma ne bourfitant quet, é veint lamet ag en Urh dré avis er-ré discret.
Er Belêg Directour n’en dès quet juridiction ar er verdér, de laret-é, n’en dès quet droêd d’ou hovessat, d’ou sacremantein ; d’en Escob ha d’er Person é apartæn en droêd-cé. Quênt lemel hanni ag en Urh, ean e reï é bossibl eit gouni dré gair er-ré obstinet
# War an Oter

Oberennoù damheñvel pe handelvoù all zo ivez, gwelout War an Aoter.
| ◄ O Jezus, o Hosti zantel (O Salutaris) | War an Oter | O Zakramant ar c’haeran ► |
* War an Oter
* piou a welan o tisken ?
* Jezuz ma Mest, gwir Doue ha den,
* War an Oter ;
* Hen gouzout a ran,
* C’houi, Jezuz, a zo aman,
* War an Oter.
* Dre garante
* Ous ar Groaz c’houi oe staget ;
* En eur vervel ec’h euz hon frenet
* Dre garante :
* Aman c’hoaz bemde
* D’in e tigaset bue,
* Dre garante.
* Me hoc’h ador
* Vel ar bastoret gwejal
* E Bethlehem, kreiz an noz tenval ;
* Me hoc’h ador
* Vel ar Vadalen,
* Lein ar C’halvar ’n ho kichen,
* Me hoc’h ador.
* Me a garfe,
* Kouls hag ar lamp arc’hantet,
* En hoc’h ilis chom genac’h bepret,
* Me a garfe
* Zantout ma c’halon
* Mui ous mui groezus enon
* Me a garfe.
* O ma Jezus,
* Ho penoz a c’houlenan ;
* Ar bed zo fal, ha me zo ken goan,
* O ma Jezus,
* Roet d’in hirie
* Ners da zerviji Doue,
* O ma Jezus.
K. G.
# Viktor ar Re Varo

| ◄ Pedenn eun tad maro er Brezel | Viktor ar Re Varo | Kan Re Varo ar Brezel ► |
D’an Aotrou W. Wilson, Penn-Rener ar Stadou-Unanet.
* O bloavez pevarzek, bloavez kriz ha drastus,
* A welas o komans eur brezel ken spontus,
* Hon arme er Veljig o tec’het, dirollet,
* Ha war ar Somm, goude, peurgaset, ha kannet !
* « Eil dek-ha-tri-ugent ! » a lared marteze,
* Rak an Alamaned war hon bro ’n em lede ;
* Ganto hon c’hériou bras a veze dispennet,
* ’Vel er « Bloavez Euzus » hon maeziou dismantret,
* Er reuzidigez-se piou, ’n eur blega e benn,
* Ne ouelas d’hon Frans kaer, flastret gant an Estren ?
* Koulskoude, e sonjen e skouer hon Goudardou,
* Er fizians a virent ’n o gwasa trubuilhou ;
* Er Janed Ark e-kreiz hon diskar o sevel
* Ar banniel n’hellemp ket astennet, ploum derc’hel
* E soudard ar Freuz Bras, Grogner Napoléon,
* Kalonek ha dizaon ’zalc’has ’vel eul leon,
* A zougas ken uhel arouez karet Bro-C’hall
* Er Brus hag en Aotrich hag e meur a vro all,
* A c’hortoze en erc’h da gaout eun tamm bara,
* A grignje e zaouarn kentoc’h eget kila.
* Heritourien d’o brud, d’o labour ha d’o gloar,
* Atao d’hon enebour ni a vezo gwall-bar.
* Flamm an Amzer gwechall a zevas em ene
* Ha va nerz en va c’hreiz a vevas a-neve.
* Gwelet a rên ar re ’zo kouezet en talbenn,
* O foaniou, ostarter, keit m’oant ouz hon difenn.
* Morse n’int bet brasoc’h eget pa voent skôet ;
* O Spered a-us d’eomp hon zikoure bepred.
* A bep tu e save war linen an dremwel
* Eur vouez d’hon c’hentelia ma renkjemp pell derc’hel
* Ar vouez-se petra ’oa ’met mouez hon re varo ?
* O son sakr ha santel atao ni da glevo !
* War stêr « Marne » ’tiskouezjonf na oa ket c’hoaz trôet
* Ar gwad puilh ha nerzus a red en hon gwazied.
* Daou vloaz a dremenas : gant trouz ar c’hanoliou
* E tregernas hon Bro. Adarre hon deiziou
* ’Zeuas da denvalât. Er Rusi, an Dispac’h
* ’Zizammas ar German, a bounnerâs hon zac’h.
* Egiz a-raok kalz tud, moarvat tud berr-welet,
* A yê aman du-hont, gant eun dremm enkrezet,
* E-pad ma tourte taer evel eun tourc’h kornek,
* Er stourmadou brasa, ar « Bleveg » talvoudek,
* War an Yser, en « Aisne », ha dreist-oll e Verdun,
* ’Lec’h ma strakas mindrailh krenvoc’h eget kurun.
* Setu perak breman e teu en Breiz, dre Vrest,
* Ar « Sammies » da harpa difennourien ar Gwir
* — « Ar Frans a zo eur skouer, zoken eur stereden,
* « A zisklerias Wilson. Ra luc’ho da viken !
* « Sklerijenna a rês mintin kaer hon Frankiz,
* « He lezel da vervel ’ve dizanaoudek, kriz. » —
* Skeud Lafayette hag all a eure ar peur-rest.
* Setu perak breman e teu en Breiz, dre Vrest,
* Ar « Sammies » da harpa difennourien ar Gwir
* En eur brezel kalet, distrujus, euzik, hir.
* Ar Bobl trugarezus a ya d’o zaludi
* War bep hent, da bep kêr, pa vent o tibuni.
* Kerzet a reont sounn war douar ar Bed Koz ;
* D’o banniel steredet roomp holl hon bennoz ;
* E koun ar re varo hen a dreuzas ar mor ;
* ’N e blegou barennet ’c’houez avel ar Viktor.
(Gwengolo, 1918).
* ↑ Drapo
* ↑ Leshano soudarded an Amérik.
# War an Aoter

Oberennoù damheñvel pe handelvoù all zo ivez, gwelout War an Oter.
| ◄ O Jezuz, o Osti santel | War an Aoter | O Sakramant ar c’haera ► |
1.
2.
3.
4.
5.
# War-zav

| ◄ An dever | War-zav | Diougan Gwiklan ► |
* Goude Zaozon ha Fransijen,
* Setu arru ar Judevien.
* — Ha te renkfe da virviken
* D’an Ermeziad rei bara gwenn ?
* Torr e benn !
* Red eo bet d’id kwitaat da vro,
* Brema c’hwezek kant bloavez zo ;
* Treuzet ’c’h euz ar mor eonet
* Dirag ar Zaoz — hen miliget !
* Torr e benn !
* Doue hepken ’oar pegemen
* ’C’h euz skuilhet gwad evit difenn
* Ar vroïk-ma, evel Breiz all,
* Enep d’ar Zaoz, enep d’ar Gall
* Torr e benn !
* Enebourien all a c’hourdrouz
* Da barkeier, da dier plouz,
* Da gorf, ha zioaz ! da ine…
* Gwechall ar Vreiziz a iude :
* Torr e benn !
* Oh ! tadiou ! tudou brudet !
* C’houi na vijec’h ket bet gwasket
* ’Vel e wasker anomp herie !
* Ha gwir omp d’ac’h-u bugale ?
* — Torr o fenn !
* Mez d’imp ! oh ! kalonou klouar !
* Everien daerou hor glac’har !
* Bountet omp en hent, daoubleget,
* Evel al loened paour zammet !
* — Torr e benn !
* Ar bobl enebour zo arru
* War zeul ar vro, hag a beb tu ;
* Ar bobl en euz kurunennet,
* Gant drez ha spern, Zalver ar Bed.
* Torr e benn !
* War an holl ’fell d’ezi rena,
* War an ineou da genta…
* Mez me fell d’in choum diere
* ’N em c’huz-heol ’vel ’n em beure.
* Torr e benn !
* Ha pa eo red c’hoaz ’n emganna,
* Dare mad oun ’dalek brema :
* Falc’h pe bouc’hal d’in-me vo mad
* ’Vit lakaat da ruilhal ar gwad.
* Torr e benn !
* Beva evel zaout hualet !
* Beva ’vel loened mud mouget !
* Kentoc’h kleuzi leur ar vered
* Ha rei ma c’hik beo d’ar prenved !
* Torr e benn !
* An heol, eme-oun, dle para
* Evidoud, paour, klasker bara.
* Sav, dirak toul-dor da lochen !
* Sav, ha difenn mad da groc’hen !
* Torr e benn !
* N’am euz na Mestrez na Roue
* — Ma ine paour zo da Zoue —
* Eun all na vo biken ma mestr :
* N’am bo nag hual na kabestr !
* Torr e benn !
* Breizad, mar zo gwad ’n ez kalon,
* Chilaou… ’man an Dronpilh o son…
* Arru eo deiz an emganno…
* Warc’hoaz ar gwad ruz a ruilho…
* Torr e benn !
# War an hent

| ◄ Sant Yan o vont da Blougastel | War an hent | Ar paour kez den ► |
* Meinek eo an hent, striz ha tenn :
* War an daou gostez. betek penn.
* E sav drez a vodennadou,
* Stankoc’h eget ar bokedou.
* Sellit, hag e weloc’h daou zen
* A-hed an hent-se o tremen :
* Unan a bign gant ar grec’hen,
* Hag egile zo o tisken.
* An hini a bign en deus mall
* Da zigouezout gant an tu-all :
* Ar c’houezen a ruilh war e dal,
* Mes ne fell ket d’ezan gedal.
* Redek a ra, ’vel o nijal,
* Betek ar ster wenn o trouzal ;
* War e giz elec’h souza tamm, ·
* Gant tiz a-dreist ar ster e lamm,
* Nemet pa wel war ar c’hleuniou
* Ar spernen-wenn koant e bleuniou ;
* Neuze e c’hortoz eur pennad
* Evit kutuilh bleun ha c’houez-vad.
* Mez an hini zo o tiskenn,
* Sellit pegen moal eo e benn !
* Bale a ra, krommet e gein,
* E dreid o stoka ouz ar vein.
* Gant aoun na deufe da goueza,
* War e benn-baz e rank poueza ;
* Her gouzout a ra, mar kouezfe,
* Biken mui sevel ne c’hellfe.
* An hent-se zo evit pep den
* Eus hent ar vuez eur skeuden ;
* O pignat ema Yaouankiz,
* Ha Kozni a deu war e giz !
Spern-Gwenn
# War Zebastopol

Mammou keiz sec’hit ho taëlou
Mar ’d euz tennet euz ho tivreac’h
Evit kas d’ann emgann ho kwir bugaligou
N’ho ouelit ket, marvet int treac’h
Marvet treac’h d’ho enebourien,
Doue evit ho gobr en deuz er Baradoz
Roet dirag he zent d’ezho ho c’hurunen
O lavaret : me ho kortoz.
Bro-C’hall, te bro galloudusa
Sao ! Sao da benn huel ha laouen !
Da vugale o deuz tumpet ar gear greva
A dreuz war ho enebourien.
Displeget gant han he askel,
Bro-C’hall, sell oc’h da Er o sevel enn envou.
Gand sked evel gwechall e stourm oc’h ann avel.
Bezomp holl ta laouen… Koueza a ra a besiou
Maoud ar gwalarn, enkrez ar bed ;
E kreiz he dal, a bell tizet
Gant ann taoliou spountuz euz hor breac’h galloudek
Ez a adre diskorn mezek.
A bell zo ar Russ mac’homuz
A lemme iud he hivinou
D’ho c’hrenna euz kaset a Vro-C’hall tud nerzuz Tud a benn, stard a arzournou,
Treac’h int… nij brud gant levenez Nij nij a denn askel da embann dre ar bed E kanaouennou drant, nij heb aoun da ziskouez Hon euz nerz ha kaloun, ec’h ouzomp, pa vez red, Rei freillajou ’hed hor gwalen D’ar re a zao re huel ho fenn. Sked ann holl C’hallaoued a lufr evel ann heol, Diskaret eo Sebastopol.
Kanoliou krozit dre ar bed,
Savit ho mouez, livirit huel
Dreist soudarded Bro-C’hall n’euz soudarded all ebet
Da drec’hi prim pe da vervel. E kreiz an tan, du poultr, leun c’hoad Ne oufed kaout ho far da skei stard a drojou ; En ho gwazied, e red, e verv, a oad da oad Eur goad, iac’h ha nerzuz a ziskar ar c’heriou Pep kamm a ra war an dachen E kouez a stog enebourien Evel er parkeier e veler ar pennou Warlerc’h ar meder a zrammou.
Treac’h omp, gounezet ar C’hrime
Dre hon nerz, dre skoaz ann envou ;
Enn eur gana eta meuleudi d’hon armée
Kanomp da Zoue meuleudiou
Heñ en deuz war-n-omp astennet
Dre drugarez he vamm, he vreac’h madelezuz ;
Heñ zo deut d’hor skoazia pa hon deuz her pedet.
Skignet en deuz enkrez e kaloun ien ar Russ
Pa ’z eo gwir daoust d’he vaillantiz
En deuz ranket mond war he giz.
Skrignal a ra he zent adre he gein pa wel
War Valakoff soun hor baniel.
Baniel hor bro, arouez eüruz Gwechall douget enn emgannou Etre daou benn ar bed gand eunn dom gallouduz A eneb avel ar broiou
Hep kosteza distro displek. Brema evel gwechall e flastr enebourien. O welet gwad he dud a steriou o redek E skuillo daelou druz ar Czar leun a anken, Abeg en deuz da lavaret Dioc’h va fec’hed oun kastizet. Ra vezo peoc’h er bed, ra zistroio raktal Dre nerz ar baniel a Vro-C’hall.
Gwelloc’h eo peoc’h eget brezel ;
Abarz terri eo gwell soubla,
Na petra dal d’ar Russ klask ouz om-ni herzel,
Pep taol tourt e rank argila ;
Ar C’hallaoued hag ar Zaozon
Hep sellet war ho lerc’h zo deut d’en em skoazia
’Vel daou vreur a unan, Pelissier ha Simpson
Abeurz ar vistri vraz, Napoleoun, Victoria, O skei a du ’vel daou vorzol
Ho deuz pilet Sebastopol !